Peirón (mitolochía)

Iste articlo tracta sobre os peirons, sers mitolochicos maliciosos. Ta atros emplegos d'a palabra peirón, se veiga Peirón (desambigación).
Peirón u peirot (formas diminutivas de l'occitán <Pèire, «Pero») ye o nombre local mas común como se les diz, en o Pireneu aragonés, a uns sers mitolochicos propios de l'imachinario rural de buena cosa d'Europa, caracterizaus por cualques treitos definitorios, como a dificultat pa veyer-los (anque habitan en as casas, entre a chent), y as suyas accions que, seguntes a creyencia, tienen a finalidat d'empandullar y fer mas difícils as actividaz humanas. José Miguel Navarro López Diccionario de signos, símbolos y personajes míticos y legendarios del Pirineo aragonés, Prames, 2018, ISBN 978-84-8321-889-1, p.193

Anque un d'es rasgos mas definidors d'un peirón ye la malicia, no se les gosa atribuir sique accions con consecuencias menors, y os accidents graves u fatals quedan difuera d'o que tradicionalment s'ha relacionau con ellos. Normalment, o imachinario popular adchudica a l'actuación d'un peirón os incidents menors de a vida domestica, muitas vegadas os que tienen consecuencias divertidas u que fan redir. Por tot isto, bels autors veyen en ellos una personificación menor d'o Diaple u o «Maligno» (anque as suyas oríchens son segurament pre-cristianas), sin toz os poders que a ixe le s'atribuyen, y es meten en a categoría de «diaplerons» u diaples menors.

A descripción fisica mas a l'uso ye a d'un ser antropoide (con forma humana), pero de mida mas chica que a d'una persona promedio, o cual les facilitaría de fuir y amagar-se dimpués d'as suyas «barrabasadas». Normalment, no se troba consenso entre os informadors (receptors d'a cultura tradicional) sobre a mida exacta d'un peirón, anque en abunda las descripcions en as cuals se les describe como capaces de concaber-se en un caixón u en a panera d'a casa y, en contraste, tampoco ye improbable sentir de testimonios sobre uno que miraba d'amagar-se dezaga de bella cosa grandiza, como un mundo en a falsa, p. ex., y encara se le veyeba (o que daría una mida muito mas parellana con a d'una persona real). Normalment no se describen como sers con cuernos, coda u garra atro rasgo animal.

O nombre común d'istas creaturas varía d'un puesto ta atro en Aragón, anque o mito ye prou homochenio. A forma mas común en l'Alto Aragón ye «peirón» u mas a sobén a suya forma castellanizada «pedrón». A forma «peirot» ye propia de Chistau y a val de Tella. En o Museu de Sarrablo, en Samianigo, i hai un recolón adedicau a istos sers mitolochicos con cualques explicacions sobre o suyo mito y cómo se ye amortando por a decadencia d'a cultura tradicional. A Ronda de Boltaña tiene una canción, «Pedrón», basada en o personache d'o Museu de Sarrablo. A canción «O Peirot» de La Orquestina del Fabirol parla sobre un personache mayoritariament humano, anque amuestra cualques rasgos (especialment as barrabasadas) mas propios d'un peirón.

 Se veiga tamién 
Bruixa
Esconchuradero
Capiscol (arquitectura)
Diaplerón
Mito d'o Canyuto d'os Diaplerons

 Referencias 

Categoría:Mitolochía aragonesa